CELEX: 32013R0385
Language: el
Date: 2013-04-22 00:00:00
Title: Εκτελεστικός κανονισμός (ΕΕ) αριθ. 385/2013 της Επιτροπής, της 22ας Απριλίου 2013 , σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

27.4.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 117/10
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 385/2013 ΤΗΣ ΕΠΙΤΡΟΠΉΣ
   της 22ας Απριλίου 2013
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ’ εφαρμογή αυτών των γενικών κανόνων τα εμπορεύματα που περιγράφονται στη στήλη 1 του πίνακα που παρατίθεται στο παράρτημα του παρόντος κανονισμού πρέπει να υπαχθούν στους κωδικούς ΣΟ που εμφαίνονται στη στήλη 2, για τους λόγους που αναφέρονται στη στήλη 3 του εν λόγω πίνακα.
            
         
               (4)
            
            
               Είναι σκόπιμο, οι δεσμευτικές δασμολογικές πληροφορίες οι οποίες εκδίδονται από τις τελωνειακές αρχές των κρατών μελών σχετικά με την κατάταξη εμπορευμάτων στη συνδυασμένη ονοματολογία και δεν είναι σύμφωνες με το δίκαιο που καθορίζει ο παρών κανονισμός να μπορούν να συνεχίσουν να αποτελούν αντικείμενο επίκλησης από τον κάτοχό τους επί τρίμηνο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2).
            
         
               (5)
            
            
               Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη 1 του πίνακα που παρατίθεται στο παράρτημα κατατάσσονται στη συνδυασμένη ονοματολογία στους κωδικούς ΣΟ που αναφέρονται στη στήλη 2 του εν λόγω πίνακα.
   Άρθρο 2
   Οι δεσμευτικές δασμολογικές πληροφορίες, που εκδίδουν οι τελωνειακές αρχές των κρατών μελών και που δεν είναι σύμφωνες με τον παρόντα κανονισμό, μπορούν να συνεχίσουν να χρησιμοποιούνται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Απριλίου 2013.
      
         
            Για την Επιτροπή, εξ ονόματος του Προέδρου,
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  ΕΕ L 302 της 19.10.1992, σ. 1.
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (Κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Προϊόν αποτελούμενο από 25 υγρά μαντηλάκια από μη υφασμένο ύφασμα, διαστάσεων 15 cm × 20 cm περίπου ανά μαντηλάκι, συσκευασμένα σε πλαστική σακούλα για τη λιανική πώληση.
                  Τα υγρά μαντιλάκια είναι εμποτισμένα, μεταξύ άλλων συστατικών, με νερό, σογιέλαιο, αμυγδαλέλαιο (Prunus dulcis), κετυλική αλκοόλη, ξανθανικό κόμμι, αρωματική ουσία, κιτρονελλόλη, γερανιόλη, γλυκερίνη, αιθυλενοδιαμινοτετραοξικό νάτριο και κοκοαμφοδιοξικό νάτριο.
                  Σύμφωνα με τις παρασχεθείσες πληροφορίες, το προϊόν χρησιμοποιείται για την αφαίρεση του μακιγιάζ, καθώς και για την τόνωση και τον καθαρισμό του κανονικού και του μεικτού δέρματος.
               
               
                  3304 99 00
               
               
                  Η κατάταξη καθορίζεται από τους γενικούς κανόνες 1, 3 β) και 6 για την ερμηνεία της συνδυασμένης ονοματολογίας (ΣΟ), τη σημείωση 2 του τμήματος VI και τη σημείωση 4 του κεφαλαίου 33, καθώς και από το κείμενο των κωδικών ΣΟ 3304 και 3304 99 00.
                  Η επιφανειοδραστική ουσία (κοκοαμφοδιοξικό νάτριο) που περιέχεται στο προϊόν δεν του προσδίδει τον ουσιώδη χαρακτήρα του, επειδή έχει μόνο γαλακτωματοποιητική δράση. Συνεπώς, αποκλείεται η κατάταξη στην κλάση 3401 [βλέπε επίσης επεξηγηματικές σημειώσεις του εναρμονισμένου συστήματος για την κλάση 3401, εξαίρεση γ)].
                  Δεδομένου ότι ο ουσιώδης χαρακτήρας του προϊόντος είναι η φροντίδα του δέρματος, η σημείωση 4 του κεφαλαίου 33 δεν μπορεί να εφαρμοστεί. Συνεπώς, αποκλείεται επίσης η κατάταξή του στην κλάση 3307.
                  Δεδομένου ότι το προϊόν χρησιμοποιείται για την αφαίρεση του μακιγιάζ, καθώς και για την τόνωση και τον καθαρισμό του δέρματος, είναι παρασκεύασμα για τη φροντίδα του δέρματος (βλέπε επίσης επεξηγηματικές σημειώσεις του εναρμονισμένου συστήματος για την κλάση 3304).
                  Συνεπώς, το προϊόν πρέπει να καταταχθεί στην κλάση 3304 ως παρασκεύασμα για τη φροντίδα του δέρματος.